Papersnake/gushiwen huggingface dataset:
【般涉调】哨遍_项羽自刎虎
王伯成（元代）

项羽自刎
虎视鲸吞相并，灭强秦已换炎刘姓。数年逐鹿走中原，创图基祚隆兴。各驰骋，布衣学剑，陇亩兴师，霸业特昌盛。今日悉皆扫荡，上合天统，下应民情。睢河岸外勇难施，广武山前血犹腥。恨错放高皇，懊失追韩信，悔不从范增。
【幺】行走行迎，故然怒激刚强性。迤逗向垓心，预埋伏掩映山形，猛围定。涧溪沟壑，列介胄寒光莹，昼夜攻催劫掠，爪牙脱落，羽翼雕零。一个向五云乡里贺升平，一个向八卦图中竞残生，更那堪时月严凝。
【麻婆子】汉祖胜乘威势，上苍助显号令。四野布层阴重，六花飞万片轻。不添和气报丰年，特呈凶兆害生灵。手拘束难施展，足滑擦岂暂停。
【幺】自清晓彻终日，从黄昏睚五更。趁水泽身难到，夺樵路力不能。旋消冰雪润枯肠，冻烧器械焰荒荆。马无草人无饭，立不安坐不宁。
【墙头花】军收雪霁，起凛冽严风劲，汗湿征衣背似冰。战欣欣火灭烟消，干剥剥天寒地冷。
【幺】征夫楚寐清，深夜疆场静，四面悲歌忍泪听。便不思败国亡家，皆子想离乡背井。
【急曲子】帐周回立故壁，阵东南破去程。众儿郎已杳然，总安眠睡未惊。忽闻嘶困乏征马宛，猛唤回凄凉梦境。
【耍孩儿】唯除个植梦怀忠政，错认做奸人暗等。误截一臂不任疼，猛魂飘已赴幽冥。碧澄澄万里天如水，明朗朗十分月满宫。马首立虞姬工，翠蛾低敛，粉泪双擎。
【幺】绝疑的宝剑挥圆颈，不二色的刚肠痛。怎教暴露在郊墟，惜香肌难入山陵。望碧云芳草封高冢，对黄土寒沙赴浅坑。伤情兴，须臾天晓，仿佛平明。
【三煞】衡路九条，山垓九层，区区纵堑奔荒径。开基创业时皆尽，争帝图王势已倾。军逐，因寻江路，误入阴陵。
【二】付能归船路开，却懒将踏板登，丧八千子弟无踪影。羞归西楚亲求救，耻向东吴再起兵。辞了枪骑，伏霜锋闪烁，从二足奔腾。
【一】杀五侯虽惧怯，奈只身枉战争，自知此地绝天命。壮怀已丧英雄气，巨口全无叱咤声。寻思到一场长叹，百战衰形。
【尾】解委颔把顿项推，举太阿将咽颈称。子见红飘飘光的的绛缨先偏侧了金盔顶，碜可可湿浸浸鲜血早淋漓了战袍领。
赠长春宫雪庵学士
过隙驹难留时暂，百年几度聪明暗。尘事饱经谙，叹狙公暮四朝三。抵自惭，远投苍海，平步风波，空擘骊龙颔。谩赢得此身良苦，家私分外，活计尴尬。寝食玉锁紧牵连，行坐金枷自披担。世累相萦，阴行难修，业缘未减。
【幺】因见无常，谩劳供养看经忏。虽有六亲人，谁能替入棺函。劝省咱，从今白甚，则管教人，吃粉羹餐酸馅，皮骨这回绝却。三年乳哺，十月怀耽，长春有景闷时游，大道无极静中参。出凡笼再不争搀。
【耍孩儿】牵衣妻子情伤感，一任红愁绿惨。顿然脱便奔腾，不居土洞石龛。四时风月双邻友，万里乾坤一草庵。鬅松鬓，不分髻角，焉用冠簪。
【幺】浮云世态将人赚，识破也诚何以堪。布袍独驾九天风，玩无穷绿水青岚。东游瀛海思徐福，西度流沙慕老聃。抛持尽雀巢燕垒，虎窟龙潭。
【一煞】从释缚，自脱监，纸鸢无线舟无缆。风寒暑湿非吾患，味色声香莫我贪。休只待，船中满载，水低俱淹。
【二煞】莫苦求，休强揽，莫教邂逅遭坑陷。恐哉笞杖徒流绞，慎矣公侯伯子男。争夸衒，千种美禄，一品高衔。
【三煞】衣锦裘，乘骏骖，与朋共敝虽无憾。箪瓢自乐颜回巷，版筑谁亲傅说岩。君不见，花飞树底，日转天南。
【四煞】手欲翻，眼未贬，镜中华发霜匀糁。生来忙似尘中蚁，老去空如茧内蚕。明图甚，形骸伛偻，涕唾月音臜。
【五煞】饭已熟，睡正酣，尽他世味无如淡。诗囊经卷随藜杖，苍木黄菁满药篮。回头笑，青钱拍板，乌帽蓝衫。
【六煞】耳若聋，口似缄，有人来问佯妆憨。胡芦提了全无闷，皮袋肥来最不憨。渔樵伴，山声野调，阔论高谈。
【七煞】不动心，已丧胆，丹田饱养难摇撼。身欺古柏衰中旺，味胜青瓜苦后甘。功成处，脸同莲萼，头类松杉。
【收尾】甲配了庚，离应了坎。是非不在天公鉴，那道轮回近得俺。
与张安国围棋胜者命题负者赋诗作藤枕歌
王质（宋代）

平生屈盘在空谷，高韵清修疏节目。上凌幽岩冠松顶，下入寒节扪石足。

观君眉宇含风霜，岂肯展转蛾眉床=。西斋一榻净如水，何如与我同卧起。

客子倦游思故乡，归心往来鸥鹭行。梦中山川不识路，凭君推挽过西江。
童丱须知 朋友篇
史浩（宋代）

先王德泽深，士民皆修睦。琢磨贵取友，为学不应独。

分宁非君臣，严光蹴帝腹。人君尚择交，况乃为臣仆。

仕宦同恩荣，庠序同诵读。萍蓬偶邂逅，里闬频追逐。

握手出肺肝，勤渠叙寒燠。一旦临利害，狞然遂反目。

朱博先著鞭，索居叹萧育。不见管夷吾，全交有鲍叔。

苏章太不情，恩雠在隔宿。不见庾公斯，孺子生可卜。

嗟哉世间人，云雨徒翻覆。得丧自有天，人岂能祸福。

险心怀五兵，寿命多短促。君子坦荡荡，为之歌伐木。
寒窗
黄希先（清代）

懒补窗栊隙，寒光缕缕通。棂疏应漏月，纸破定穿风。

霜积辉生白，灯挑影闪红。是谁勤苦读，映雪十年功。
句 其十八
陶弼（宋代）

水归交广尽，天入斗牛初。
和周仲章出郊
韩维（宋代）

万里青天洗曙霜，秋曦满眼对晴光。
扫残遗秉川原静，折过寒花迳隧荒。
偶入名园逢漆吏，远寻香刹问支郎。
浮行宠辰何须道，幸有田家浊酒尝。
颂古 其八十八
释道颜（宋代）

掌中擎白日，舌上覆金钱。壁立争千仞，毫光彻梵天。
玉炉三涧雪 叹出家儿生烟发火
王丹桂（金朝）

一等求真慕道，令人堪叹堪邻。远荤止酒戒腥膻。做就出家行远。静处闭眉合眼，人前说道谈禅。些儿触著早生烟。错了从来知见。
游丁次翁筼簹园期次翁不至
陈傅良（宋代）

径蹊曲折屋参差，半是天成半自治。
修竹万午人独立，我来搔首菊花期。
遣兴
陆游（宋代）

莫笑龟堂礌磈胸，此中元可贮虚空。
尚饶灵运先成佛，那计辛毗不作公。
采药遇逢丹井客，买蓑因过玉霄翁。
不须更问归何许，散发飘然万里风。
点绛唇·高柳蝉嘶
苏过（宋代）

高柳蝉嘶，采菱歌断秋风起。晚云如髻。湖上山横翠。
帘卷西云，过雨凉生袂。天如水。画云十二。有个人同倚。
次韵奉酬签判吕殿丞燕集西湖
苏颂（宋代）

江海为藩地绝尘，湖山寻胜坐邀宾。
消除袢暑忘三伏，追忆曾游隔五春。
极望林峦横紫翠，旋供肴核剥青皴。
常时欲到喧嚣阻，偶得相陪似宿因。
述怀送观空海归临川七十韵
大欣（元代）

幼慕空门贵，高踪世可遗。功名轻阀阅，尘土岂磷𥓲。

澄观难轻俗，汤沐不废诗。三生犹有习，四海岂无师。

身去江湖远，山空雷雨垂。诸方惊老宿，同舍走群儿。

素昧平生愿，轻然会面期。解牛须肯綮，相马必权奇。

壮业期轩轾，新功日倍蓰。气豪空虎穴，战胜失鱼丽。

五载灵溪寺，千章白雪词。清游忘旦暮，物论不瑕疵。

奎画前朝秘，清霜古佛规。岩空狐有塔，山古寺无基。

松燎供宵读，芹香助午炊。冻泥蛙似蟹，春雨菌如芝。

远客愁猿狖，村童抱鹿麛。云藏吴猛庙，雷护柳公碑。

物色纷难数，雄材应接疲。愿终盘谷隐，耻事北山移。

未觉欢娱尽，深蒙造物私。寒岩徒刻画，元气忽淋漓。

共喜师门盛，何嗟友道暌。青山吴甸没，白水楚天涯。

落日三年望，浮云两地思。驿书劳白雁，贞信卜玄龟。

果尔期鸡黍，同心感铁镃。群公来杂遝，馀子去委蛇。

风日矜神骏，云霄刷羽仪。古今存道统，师友得纲维。

今代谁潜子，宗门一器之。联芳端不忝，清要合如斯。

自许奔流象，何知测海蠡。芟夷开朴𣙙，洗涤脱疮痍。

吊古多閒暇，登临甚忸怩。山河秦百二，宫阙汉罘罳。

黄壤侵铜狄，春风动兔葵。林苏俱异物，标昼不同时。

志大交难合，歌长声愈悲。近人山拥座，照席月临池。

正拟追金玉，方将脱絷羁。不才还涉世，中道遂分岐。

相失嗟狼狈，无谋哂鷾鸸。交情淡于水，真味美如饴。

衣绽寒分絮，囊空远贷赀。鸰原兄弟急，犴狱简书疑。

仁者应无敌，将军自数奇。波涛孤梗汎，风雨一巢危。

亡命怜张俭，逃生愧范雎。百年俱缱绻，千里许驱驰。

誓欲同生死，那能顾渴饥。推恩岂望报，菲德竟何为。

吾道悬孤注，丛林尖一夔。老师甘屏弃，弟子颂期颐。

逝水归东壑，流光及崦嵫。空馀匠石斲，谁善宰夫胹。

行独招群忌，名高得谤随。长鸣悲病鹤，老气卧孤罴。

入室犹横榻，承颜或奉匜。楼孤金驿远，河直玉绳攲。

未厌从师乐，其如念母慈。江云连䆉稏，山雪湿茅茨。

短世惊炊黍，成功付覆棋。何曾犀首贵，空作虎头痴。

白日真成去，青春有别离。风烟辞北固，江汉抱南箕。

浪稳馋蛟睡，天长白鸟迟。乡关迷远近，云树暗参差。

幸喜收蛮獠，于今静鼓鼙。诗成须数寄，清响播埙篪。
之石桥
韩维（宋代）

闻说西桥水树间，不辞驱马涉风烟。
疏篱老屋临官道，瘦棘荒茅蔽石田。
欲下鸣鸦盘木末，远来惊雉落山前。
瓢中幸有村醪美，不怕春寒雨满川。
黄别驾报世卿将来白沙
陈献章（明代）

君去庐山几度春，君来不来桃花新。花日喜逢黄别驾，共对庐山说故人。
九日游观音岩歌简同游诸君子
王廷相（明代）

南都诸曹官事简，南都大夫乐游衍。我来半载值多务，九日登高不嫌晚。

太平门开山簇簇，锦石灵泉间珍木。野人已慰沧洲心，诸贤真享烟霞福。

观音阁下秋江横，燕子矶头瑶草青。虽无仙菊十丈把，颇有名酒千杯倾。

金陵佳丽区，万古来贤豪。灵运诗篇悬白日，安石棋墅生蓬蒿。

我生何啻鸿一毛，浩歌不谢青天高。东吴山水兴方剧，北极星辰梦巳遥。

回瞻勾曲峰，上接牛女矶。华阳七十洞，洞洞生阴晖。

矫首招鸿蒙，把臂谈希夷。玉仙之居天地枢，尧水不没秦兵迷。

赤龙白鹄日飞走，琼户金坛紫云阜。尘中懊恼伤素怀，欲向茅君结宾友。
冬夜泛舟有懹山南戎幕
陆游（宋代）

钓船东去掠新塘，船迮篷低露篛香。
十里澄波明白石，五更残月伴清霜。
飘飘枫叶无时下，嫋嫋菱歌尽意长。
谁信梁州当日事，铁衣寒枕绿沉枪。
鸡犬
陆游（宋代）

乡村年久竞农务，秋歛春耕恐失时。
我老元无夙兴事，嬾鸡啼晓恰相宜。
十二时行孝文
白居易（唐代）

食时辰，居家治务最须懃。
无事等闲莫外宿，归来劳费父嫌憎。
和渔具十绝
牟巘五（宋代）

呼风忙趁鱼，一片如掌大。
且等后船来，过船犹早在。
斋居独坐寄三江
顾清（明代）

我马今晨已自东，入门灯火夜堂空。
浮云不放中天月，古木频堂别院风。
梦绕白楼千里远，坐围红烛几人同。
春来点检诗多少，扈宿陪祠亦有功。
修西方十劝 其二
道镜　善导（唐代）

劝君二，唯思念佛无馀事。澄心决定愿西方，临终自见如来至。
病中感怀 其二
陆祖瀛（清代）

气血将衰事易忘，中年无志转荒唐。悔抛书卷求名懒，误逐风荒为口忙。

抱子未知能式谷，娶妻差喜识糟糠。从头想到亲恩厚，未报涓埃暗自伤。
连州
吕本中（宋代）

再到连州却是家，逢人不复叹生涯。尊前欲洒思乡泪，羞见枝头含笑花。
次韵刘生秋夜郊行
陈著（宋代）

护索郊行秋夜秒，无心万籁自悲鸣。
月林散叶风前下，村舍孤悲夜半明。
暗里家山应在望，醉中砧杵不关情。
归来东榻鸳衾稳，应笑词人怨五更。
外甥黄阿相生日
陈著（宋代）

湖山聚秀系斯文，汝更峥嵘瑞户门。
嵩里是人夸宅相，慈溪之后有曾孙。
书声自可怡重庆，家学何妨涨一源。
远大相期吾耄矣，莫将苦语等閒言。
集句 其十八
闻人祥正（宋代）

学画蛾眉独出群，越罗巴锦不胜春。承恩数上南熏殿，无奈宫中妒杀人。
再和山楼初成原韵
郑虎文（清代）

远岫青排闼，寒江曲抱楼。客心自朝暮，秋色与沈浮。

雨点平沙鸟，云移极浦舟。谁将摩诘画，相待少文游。
谢国英送苦筍
陈著（宋代）

直节见初茁，苦心甘自珍。
纷纷夏箨中，独养岁寒身。
遣送从山西，冲破赤日尘。
揖入生菜筵，气味酷相亲。
送虞丞相孙运干诗三首 其三
王质（宋代）

曲肱真事业，袖手大文章。想子归家急，如吾舍世忙。

何时见丞相，几日上瞿唐。见问宜多说，不言君亦忘。
七言嚵语联句
颜真卿（唐代）

拈（饣追）舐指不知休， ——李崿
欲炙侍立涎交流。 ——颜真卿
过屠大嚼肯知羞， ——皎然
食店门外强淹留。 ——张荐
憨憨泉
释智愚（宋代）

憨泉一掬清无底，暗与曹源正脤通。
陆羽若教知此味，定应天下水无功。
再次前韵?系织锦图上回文?
苏轼（宋代）

春机满织回文锦，粉泪挥残露井桐。
人远寄情书字小，柳丝低目晚庭空。
红笺短写空深恨，锦句新翻欲断肠。
风叶落残惊梦蝶，戍边回雁寄情郎。
羞云敛惨伤春暮，细缕诗成织意深。
头伴枕屏山掩恨，日昏尘暗玉窗琴。
次韵朱仲隐寄郑寺丞
刘挚（宋代）

猛脱尘劳厌竞驰，归来不著楚骚辞。江家有宅能依竹，陶令临流秖赋诗。

檐北岳云供顾望，水西州市隔喧卑。康强八十人难者，此外穷通各一时。
宫词八首 其一
周密（宋代）

十仞雕墙千步廊，宫槐簇簇柳行行。落花已被春分付，紫禁门深又夕阳。
朝阳穿破衲赞
释惟一（宋代）

一条屈曲无丝线，半寸攀拳穴鼻针。
补得完全成一片，举头红日到天心。
孟中丞望之觞予于顾华玉息园一首
黄省曾（明代）

金罍命酒息园同，玉麈高谈意气雄。倚宅青山藏帝郭，抱檐珠气挂灵空。

真惭野鹤能依凤，解使林驹不避骢。仲举礼先徐孺子，登车羡汝古人风。
密庵和尚赞
释智遇（宋代）

行脚不到大彻堂前，刚要凌灭应庵门户。
指柳骂杨，吹沙嗅士，
应笑谢郎忧虑忒竖。欲识中峰个里人，
无尾大早不是虎。
遣怀
许棠（唐代）

此生何处遂，屑屑复悠悠。旧国归无计，他乡梦亦愁。

飞尘长满眼，衰发暗添头。章句非经济，终难动五侯。
浣溪沙（王称心效颦，亦有是请，再用前韵赠之）
向子諲（宋代）

曾是襄王梦里仙。娇痴恰恰破瓜年。芳心已解品朱弦。

浅浅笑时双靥媚，盈盈立处绿云偏。稀人心是尽人怜。
酬闰师见赠
魏野（宋代）

绝唱知难继，因兹久滞淹。
隔年酬不得，终日诵无厌。
{左日右煞}曝偏防蠹，收藏别著签。
偶吟聊报谢，迟拙莫相嫌。
句 其七
王安国（宋代）

当时徐氏擅笔墨，夜围梦堕空中筛。
双柏行
金朝觐（清代）

边城废兴关治乱，山河代易形势殊。乔木亭亭表故国，前人手势留规模。

堂前老柏双蔚起，参天黛色霜露濡。左进右退若相逊，盘崛天矫分荣枯。

龙翔凤翥作奇态，阴森尚疑神护扶。古物历劫聚精爽，四邑休咎占适符。

民命至重天听近，树杪厌闻朝啼乌。君不见西台御史持明法，三槐九棘无滥竽。

又不见殷人尚鬼留社木，先罚后赏民自孚。吁嗟乎，武侯治蜀功不朽，于今祠树犹旁敷。
缘识 其七十四
赵炅（宋代）

道在希夷不易寻，忘言息虑便知深。黄金白玉将何用，争比灵源一寸心。
十一月十九日瑞雪应时百寮入贺仆以病告翌日
李洪（宋代）

拂晓开阊阖，来朝万玉妃。
遥知花六出，争瑞日重晖。
入贺鹓鸿缀，迎銮锦绣围。
巩梅春最早，香透赭黄衣。
题家园
杨昭俭（唐代）

池莲憔悴无颜色，园竹低垂减翠阴。

园竹池莲莫惆怅，相看恰似主人心。
星岩二十景 其八 霞岛飞琼
刘克治（明代）

青山缭绕霞为岛，绿水萦流玉作楹。龙骑虹旌云不断，乘风一夜下飞琼。
已亥季秋至净居思大智者场院因瞻二士相三日
李弥逊（宋代）

香断寒炉古庙空，金毛一去了无踪。
分明曾得真消息，犹有参天十万松。
失调名
佚名（宋代）

郎马频嘶竟不来。
祝英台近（蔷薇）
史达祖（宋代）

绾流苏，垂锦绶。烟外红尘逗。莫倚莓墙，花气酽如酒。便愁醺醉青虬，蜿蜿无力，戏穿碎、一屏新绣。

谩怀旧。如今姚魏俱无，风标较消瘦。露点摇香，前度翦花手。见郎和笑拖裙，匆匆欲去，蓦忽地、肯留芳袖。
谢人寄梅花瑞香花二首 其一
韩驹（宋代）

殷勤江南客，折花良慰予。炯昼孤光冷，曜夜清影疏。

连林玩不足，一枝清有馀。谅无和羹用，飘落将何如。
初到梅花庄口占寄诸法侣 其五
释今但（明代）

雨过土灶犹流水，日上茅茨未起烟。早炊还到午炊熟，饮啄随时但听天。
掷钵峰
毕田（宋代）

应将钵渡斗神通，掷去乘将赴帝宫。
争似岭头提不起，于今相续阐真风。
满江红（浣花因赋）
京镗（宋代）

锦里先生，草堂筑、浣花溪上。料饱看、阶前雀食，篱边渔网。跨鹄骑鲸归去后，桥西潭北留佳赏。况依然、一曲抱村流，江痕涨。

鱼龙戏，相浩荡。禽鸟乐，增舒畅。更绮罗十里，棹歌来往。上坐英贤今李郭，邦人应作仙舟想。但□呼、落日未西时，船休放。
再和二首 其一
许及之（宋代）

晴日烘船屋，薰风傍笔床。未穿三益径，已想百花庄。

野火明僧寺，樵歌度客航。山头明月上，酒兴故难忘。
日出东南隅行
卢思道（南北朝）

初月正如钩，悬光入绮楼。中有可怜妾，如恨亦如羞。

深情出艳语，密意满横眸。楚腰宁且细，孙眉本未愁。

青玉勿当取，双银讵可留。会待东方骑，遥居最上头。
三山林文质索咏鹤骨笛
王恭（明代）

谁窍青田一片霜，宛疑横吹到山阳。声兼陇水将魂断，曲尽梅花带髓香。

华表仙歌惊落月，瑶台秋梦怨清商。唯应吹上天坛去，好伴云璈事玉皇。
目云
郭之奇（明代）

思盈列岫中，目往烟云外。何当绝顶游，时与天光会。

我意日餐霞，馀身亦假蜕。阆风梦里来，即眼浮心肺。

持此聚熊魂，片形为我绘。旦夕倚青冥，飙轮或可丐。

所希玄象明，永濯昏途眛。人生枉用勤，驹影如飘带。

安知神理微，苟慕虚荣大。前兹不足言，今乃识其最。
羁怀
陆游（宋代）

羁怀不复耐悲欢，清镜朝朝雪鬓繁。
谢傅畏逢亲友别，庞公思遗子孙安。
残骸累岁归民伍，半俸今春上县官。
闭户惟须学坚坐，不知更败几蒲团？
过村居和五弟韵
高玮（清代）

平桥斜绕小亭西，久不来游路欲迷。泛水落花随石转，冲人燕欲到帘低。

酒嫌市酿开邻瓮，壁拂尘封觅旧题。暝色催归留不得，莫嗔枝外欲规啼。
次韵艾宣画四首 其二 黄精鹿
李纲（宋代）

黄精苗盛雪初融，叠叠峰峦紫翠重。岩前双鹿卧底事，秪应眷日长新茸。
中都鼓楼赴储司彭晦虚亲丈之席别后寄怀
杨起元（明代）

第一山前第一楼，当年缔造协神谋。万家阛阓如鳞合，四野风神似海浮。

桐柏东来思禹绩，星辰北望见皇州。何许更作登楼赋，已为司徒半月留。
颂古五首
释妙伦（宋代）

树动风摇，尘生云起。
太上老君，何曾姓李。
送客贬五溪
韩翃（唐代）

南过猿声一逐臣，回看秋草泪沾巾。
寒天暮雪空山里，几处蛮家是主人。
题清芬阁
朱京（宋代）

我爱君家似洞庭，却疑身在小蓬瀛。
白波潭上鱼龙舞，红叶村中鸡犬声。
大雅篇章无弟子，高门事业有公卿。
后来若要知优劣，千古何人继盛名。
晚步至江上
吕本中（宋代）

浦口生春绿未酣，南山初见碧崭岩。风声入树翻归鸟，月影浮江倒客帆。

破甑不堪充酒券，短蓑真欲换朝衫。往来泥雨城南路，可见轻鸥定不凡。
赠王指峰司教定安
唐穆（明代）

职清终是贵，路近即为家。雁报千金易，云瞻一路赊。

座开新幕客，锦烂故园花。长昼闲蓬枕，春风自放衙。
挽李子永二首 其一
赵蕃（宋代）

灵山山下初逢处，溧水水边重见时。草草犹传出山句，勤勤更枉送行诗。

传闻恍惚疑升报，问讯凄凉自越医。略计别离能几日，谁知生死遂分岐。
翁文尧员外捧金紫还乡之命雅发篇章将原交
黄滔（唐代）

抟将盛事更无余，还向桥边看旧书。
东越独推生竹箭，北溟喜足贮鲲鱼。
两回谁解归华表，午夜兼能荐子虚。
须把头冠弹尽日，怜君不与故人疏。
四海
华镇（宋代）

四海田庐自有馀，置锥无地欲尤谁。鹪鹩莫厌一枝少，更有寄巢无一枝。
句
刘接（宋代）

猎叟藤编户，傜人草结庵。
赠故人
綦革（宋代）

三月杨花满路飞，金人游骑拍鞍归。高天二圣犹难保，谁道雄关是可依。
佳雨应祈因思昔年诸友作诗今再叙旧
朱长文（宋代）

晏侯昔为州，岁旱庆霖雨。
夫君与方子，吟思共清苦。
不才辄继声，玉石愧同处。
赓酬自邦君，高歌遍幕府。
开编读英辞，风义恨修阻。
历年屈指八，阅守今已五。
温温刘苏州，扬仁美风士。
篇章极清新，操行到淳古。
去年掌膠庠，幸此阴德宇。
遇君来自西，暂作皋桥旅。
并游盍簪裾，良宴陪樽俎。
辱顾眼俱青，言诗多见与。
近当庚伏间，不雨病禾黍。
田乾如龟裂，一溉劳远取。
如惨沴气生，望岁群心沮。
园居离间旷，何处逃蕴暑。
使君忧悯深。雩祀以时举。
精诚祷祠下，若与神告语。
随车油云飞，阖境膏泽溥。
槁苗兴朊原，涸辙通别浦。
万轮水可汲，千笠草务去。
籼禾与稏稻，指期入我庚。
清晖登溪山，余润满林圃。
中吴垂白叟，买酒相汴舞。
扫石邀良朋，清风快谈尘。
此时无一诗，欢意何以叙。
朝家日隆平，二圣保其绪。
施仁寒天渊，敷政皆尧禹。
旧臣留旦奭，新相拜房杜。
风和调舜琴，欲厚空周圄。
销变召泰和，协气应律吕。
吾侪夙承学，嘉庆幸亲睹。
相期美康平，复见颂多余。
春晚
吕本中（宋代）

柳暗莺啼春正妍，断塍分水灌平田。花开花落几番雨，山淡山平一抹烟。

突兀初晴云外寺，横斜欲晚渡头船。天涯因惬沧洲兴，何用区区苦自怜。
归舟发南浦
陈杰（宋代）

旧游触景不无情，已办牵江复小停。
好在夕阳红叶树，依然新小白沙汀。
舟回剡曲潮空落，笛起山阳酒乍醒。
当日择袪谈底事，独挥老泪下旗亭。
木芙蓉
欧阳修（宋代）

种处雪消春始动，开时霜落鴈初过。
谁栽金菊丛相近，织出新番蜀锦窠。
题筠轩友竹诗卷
曹文晦（元代）

有竹无人孤负竹，有人无竹令人俗。二者如何可得兼，惟有君家清意足。

君家竹围青玉城，君家有人冰雪清。幅巾相对弄明月，是人是竹俱忘形。

东邻种桑富纨绮，西邻种花蜂蝶聚。岂无红袖引壶觞，那得诗人叩门户。

诗人爱竹如爱宾，娟娟秀色诗争新。君当开径扫白云，相逢不是尘埃人。
祝英台（水后）
刘辰翁（宋代）

昨朝晴，今朝雨。渺莽遽如许。厌听儿童，总是涨江语。是谁力挽天河，误他仙客，并失却、乘槎来路。

断肠苦。翦烛深夜巴山，酒醒听如故。勃窣荷衣，堕泪少干土。从初错铸鸱夷，不如归去，到今此、欲归何处。
福唐元夕三首
方孝能（宋代）

街头如书火山红，酒面生鳞锦障风。
佳客醉醒克色裹，新妆歌舞月明中。
再和陶韵
苏泂（宋代）

贤达不遗世，后来肯下交。
玄发一以变，感此徂年凋。
所怀寄绝俗，泰华未为高。
牛山纵寻斧，何时解干霄。
仲尼聘列国，未觉历日劳。
古今君臣义，比干更茅焦。
皇皇上天意，一物犹甄陶。
清泉黄金花，庶矣饥渴朝。
邓祁侯
王十朋（宋代）

舅甥杯酒结绸缪，岂忍阴怀盗贼谋。不听三臣言亦是，未须深罪邓祁侯。
四月二十八日新热寄仇池
苏辙（宋代）

细莎为屦如编须，轻葛为服如剪莩。
寒泉洒屋朝露濡，霜簟可荐机可扶。
风鸣牖间如吹竽，此虽有暑宜亦无。
庭前峻山槎之余，盆中养鳅大如鱼。
荻生抱甲未见肤，蔓起上屋将县壼。
麦苗高齐可藏乌，此虽非野仅亦如。
兄居溪堂南山趺，渥足溪水惊雁凫。
澄潭百丈清无淤，将往思我立踟躇。
东轩鄙陋何足居，欲行不行系辕驹。
呈同行黎东美朝散
郭祥正（宋代）

风日萧萧暑气无，橹声相逐转江湖。西山庐阜青如淀，应有新诗入画图。
登云岩寺浮图
袁景辂（清代）

平畴耸孤峰，古木影交翳。山巅塔玲珑，高涌出云际。

兹山多楼台，陟高目无蔽。遥山数点青，秋色满天地。

吴都百万家，一线围埤堄。千里顾盼间，胜概无与俪。

游者自崖反，旷怀此独契。坐待明月来，风铃远摇曳。
避地山中和杨推夜寒韵二首
赵必象（宋代）

浮生等萍汎，前事总花虚。
橘外访四皓，林间逢二疏。
溪山数茅屋，天地一蘧庐。
怕有桃源路，相期更卜居。
中秋月二首
白玉蟾（宋代）

钱唐江上雪飞花，人在天边泛海槎。
乌鹊一声星斗落，姮娥梳洗去谁家。
绍兴十三年自云中奉使回送伴至虹县以舟入万安湖
朱弁（宋代）

云中六闰食无鱼，清夜时时梦斲鲈。离汶未逾千里道，度淮先泛万象湖。
杂曲歌辞。十二月乐辞。十二月
李贺（唐代）

日脚淡光红洒洒，薄霜不销桂枝下。

依稀和气解冬严，已就长日辞长夜。
绿杨 其一
徐积（宋代）

绿杨何处不相逢，到处伴他花草红。只为人閒苦离别，更无情绪管春风。
次韵子瞻和王子立风雨败书屋有感
黄庭坚（宋代）

妇翁不可挝，王郎非娇客。
十年为从学，苦淡共陻厄。
燕雀嗤鸿渐，犬羊睨麟获。
遇逢泾渭分，昨梦春冰释。
平生五车书，才吐二三策。
已作谤薰天，金朱果何益。
君穷一窗下，风雨更削迹。
诗工知学进，词苦见意迫。
俗情傲秦赘，妇舍不暖席。
南冶从东家，不闻被嘲剧。
师儒并世难。
日月过箭疾。
公今未有田，把笔耕六籍。
赠河阳李大夫
韩愈（唐代）

四海失巢穴，两都困尘埃。感恩由未报，惆怅空一来。
裘破气不暖，马羸鸣且哀。主人情更重，空使剑锋摧。
【中吕】满庭芳_山中杂兴二
张可久（元代）

山中杂兴二首
人生可怜，流光一瞬，华表千年。江山好处追游遍，古意翛然。琵琶恨青衫乐天，洞箫寒赤壁坡仙。村酒好溪鱼贱，芙蓉岸边，醉上钓鱼船。 风波几场，急疏利锁，顿解名缰。故园老树应无恙，梦绕沧浪。伴赤松归欤子房，赋寒梅瘦却何郎。溪桥上，东风暗香，浮动月昏黄。
次韵二首
寻思几般，围腰玉瘦，约腕金宽。怕春归又是春将半，信杳青鸾。赋离恨花笺短短，散清愁柳絮漫漫。阑干畔，芳枝绿满，梅子替心酸。
相思故人，钗分恨股，粉印娇痕。数归期屈得春纤困，两地销魂。楼外青山隐隐，花前红雨纷纷。天涯近，回头楚云，新月破黄昏。
野梅
风姿澹然，琼酥点点，翠羽翩翩。罗浮旧日春风面，邂逅神仙。花自老青山路边，梦不到白玉堂前。空嗟羡，伤心故园，何日是归年？
望仙子诗卷
沧浪小龙，翩翩桂旗，隐隐莲峰。歌尘隔断蓬莱洞，此夜相逢。羽衣曲蟾华月宫，紫箫声鹤背天风。游仙梦，青山万重，云冷玉芙蓉。
湖上酸斋索赋
寻春底忙，金鞭弄影，翠袖藏香。彩笺诗满西湖上，误入平康。到处莺花醉乡，当家风月排场。贪游荡，马嘶绿杨，占断紫云娘。
送别二首
分飞断肠，花笺写恨，粉腕留香。临行体倚危楼望，总是凄凉。人去去寒烟树苍，马箫箫落日沙黄。牙床上，相思夜长，翠被梦鸳鸯。
愁春未醒，芳心可可，旧友卿卿。乍分飞早是相思病，几度伤情。思往事银瓶坠井，赋离怀象管呵冰。人孤另，梅花月明，熬尽短学灯。
湖上
通仙旧冢，西施淡妆，坡老衰翁。香云一枕繁华梦，流水光中。暮霭钟声故宫，夕阳塔影高峰。桃源洞，花开乱红，无树著春风。
过钓台
穷通异乡，故人别后，短棹沧浪。相寻下榻云霄上，旧日疏狂。魂梦远不知汉光，脚头睡只记刘郎。山无恙，归耕富阳，千古占桐江。
金华道中二首
西风瘦马，遥天去鸿，落日昏鸦。数前程掐得个归藏卦，梦到山家。柳下纶竿钓槎，水边篱落梅花。渔樵话，从头儿听他，白发耐乌纱。
营营苟苟，纷纷扰扰，莫莫休休。厌红尘拂断归山袖，明月扁舟。留几册梅诗占手，盖三间茅屋遮头。还能够，牧羊儿肯留，相伴赤松游。
题位
朱门半掩，花笺自检，绣线慵拈。相思有债前生欠，今日新添。弹旧曲徒劳玉纤，遣春愁不离眉尖。黄昏渐，青山一点，新月挂冰蟾。
客中九日
乾坤俯仰，贤愚醉醒，今古兴亡。剑花寒夜坐归心壮，又是他乡。九日明朝酒香，一年好景橙黄。龙山上，西风树响，吹老鬓毛霜。
咏东山广福院
杨璇（清代）

舣棹青山下，来寻蓟子家。
人鱼皆静乐，水木亦清华。
松老欲成盖，菊寒殊未花。
何须觅句漏，此自有丹砂。
雪
雷渊（金朝）

风定云仍暖，天围四顾低。纷纷俄搅野，浩浩欲平溪。

樵担归时重，渔舟望处迷。饥鸦空绕树，若个可安栖。
盘谷胡季随挽章二首
曹彦约（宋代）

天地开南学，葵轩接五峰。
淳熙亡一鉴，盘谷有真踪。
庭立心传鲤，门乘玉润龙。
风流遮不断，堂斧若为封。
水
释智圆（宋代）

本性澄明万古同，滔滔润物信无穷。
百川奔注归沧海，五服安居赖禹功。
动带晚风冲岛屿，静涵秋色混虚空。
浮舟葬骨成何事，范蠡知机伍相忠。
酬李补阙纾
皎然（唐代）

不住东林寺，云泉处处行。近臣那得识，禅客本无名。
题吴公辅庵
陈东（宋代）

一径萦回屋数间，我来聊欲寄清闲。
道人杖履知何处，空锁烟霞万叠山。
仙子送刘阮出洞
曹唐（唐代）

殷勤相送出天台，仙境那能却再来。云液每归须强饮，

玉书无事莫频开。花当洞口应长在，水到人间定不回。

惆怅溪头从此别，碧山明月闭苍苔。
至潍城
谢肃（明代）

乔林则羽栖，重渊必鳞泳。人生大化中，行止乃不定。

耕莘方自乐，幡然荅三聘。二疏辞汉廷，贤哉孰能竞。

好爵何必萦，卑职在求称。兹利苟获心，外物焉足病。

潍阳冲要地，书社古云盛。黍稷既丰穰，栋宇复辉映。

谁云其俗夸，功利务相胜。实敦诗与书，过化赖贤圣。

区区流窜馀，无以赞官政。政平民乃康，第恐余不佞。

岂无管幼安，高蹈辽海夐。生刍倘可招，敢不深起敬。
李才翁懒窝
林宪（宋代）

月华浴沆瀣，天容注琉璃。
皎如大圆镜，照彻清境晖。
繁星敛芒曜，群动生霏微。
尘世宁有此，玉虚楼观低。
鄂州节推陈荣绪惠示沿檄崇阳道中六诗老懒不
黄庭坚（宋代）

邑下羹不和，幕中往调护。
纷争非士则，各使捐细故。
颇忆郗参车，能令公喜怒。
应知鞅掌车，历尽崔嵬路。
午睡
王镃（宋代）

枕书午睡正朦胧，云翠风凉透葛中。
唤醒一床蝴蝶梦，虬鸦声在隔楼东。
答叔刚见贻
孙应时（宋代）

浪复辞家客凤城，小楼春昼写兰亭。从教佩印荣苏子，岂为锄金动管宁。

尚有故人同一笑，何妨时俗忌偏醒。君知濯濯东风柳，早晚飞花变绿萍。
次韵许节推喜雪
陈造（宋代）

雪后缄诗送春燠，何异祠坛起只肃。
吟哦三叹思答报，几欲挥只纸随缩。
多闻实藉益者三，敬客不啻需之六。
别君方看月弦下，及六仅比羊胛熟。
前时为雪谒仙佛，俯伛叩神如问卜。
阴阳妙由帝把握，寅帝傍赖公迪笃。
死生休戚系雨暘，此柄不轻果谁属。
天公欠雪如负券，得之无庸计迟速。
盈尺告功遽放晴，孰谓十寒财一暴。
念子诗愁替酒狂，几日风餐仍露宿。
想见晨窗误月明，催汲溪泉煮山蔌。
云际群峰駮粉绘，日下众壑淙哀玉。
我虽赵俎政无补，犹饱官饔住官屋。
不嗟破履印遗趾，更免长鑱劚黄独。
剥啄或肯送尺书，倾箱中有麖鹿肉。
遥知合围罥蹄角，惊奔窘怖彻毛骨。
放麑歠羹未恝然，老子平生蔬茹足。
瓶中疗饥馀白粲，瓮里度寒仍旨蓄。
隐几日日而南山，捉笔时时泻悬瀑。
但有赤脚侍不川，分无散花间粟。
春前三白盛世瑞，幸此迂愚宽谴逐。
朝来徙倚观稼上，宿麦泛烟青极目。
佻天之功敢侥罪，含生有自如其欲。
寒梅妩格妆更新，弱柳珑璁眉上蹙。
风日清妍近试灯，载路已听歌鼓腹。
不辞三夜同此乐，瓮蚁妓衣预催趣。
浓欢共贷家山梦，小队重按年时曲。
仕逢岁稔信可喜，人仕天真或为福。
长翁一切文字馀，可是营生有机轴。
径来同作醉乡游，聚散回头车转毂。
哭潘德久
徐照（宋代）

不得身为郡，归来两鬓青。
方言营隐地，岂拟落文星。
字有佳人学，琴无野鹤听。
伤心共吟边，残墨在窗棂。
和刘方叔溪上一绝
王十朋（宋代）

杖屦徘徊驻碧溪，遥看飞瀑下崔嵬。乘槎欲访吹箫客，烟草茫茫没旧台。
将抵桂城千峰叠送万堞遥临泊舟漫述
郭之奇（明代）

风景依稀近物华，幽山满目散天涯。丛生似竹萌千笋，片合如莲蕴万葩。

独秀峰头云欲见，留仙岸口日初斜。遥看雉堞沉青霭，尚许孤舟傍紫霞。
舞马行
唐庚（宋代）

天宝舞马四百蹄，綵床衬步不点泥。梨园一曲倾杯乐，骧首顿点音节齐。

几年流落人间世，挽盐驾鼓不敢嘶。忽然技痒不自禁，俗眼惊顾身颠跻。

后生何尝识此舞，谓之不祥固其所。
墓松既成有感书事
李大椿（明代）

镜中双鬓已成霜，暗数流年七十强。得遂买山终老计，种来松树过人长。
蓝采和踏踏歌图
郑思肖（宋代）

踏踏歌中天地开，红颜春树莫相催。蓝袍转破转奇特，别看仙人舞一回。
大衍易吟四十首
方回（元代）

大有同人盛，离柔寓戒辞。
无威斯近弱，不广即为私。
西江月·大药元无斤两
王惟一（元代）

大药元无斤两，谁知愈采无穷。西南幽远路难通。意到不劳神用。坤癸结成真种，移来栽在乾宫。山头雨打任狂风。吹撼根深不动。
失题
陆云（魏晋）

一
悠悠县象。
昭回太素。
清浊迭兴。
升降启度。
遗和既爽。
季春告暮。
朱明来思。
青阳受煦。
二
日征月盈。
天道变通。
太初陶物。
造化为功。
四月怀夏。
南征观方。
凯风有集。
飘飖南窻。
思乐万物。
观异知同。
三
有渰萋萋。
甘雨未播。
黍稷方华。
中田多稼。
庭槐振藻。
园桃阿那。
薄言观物。
在堂知化。
四
蓬户惟情。
玩物一室。
明发有怀。
念昔先哲。
通梦幽人。
彷佛遗烈。
清晖在天。
孰与永日。
五
乃启遗籍。
思予大观。
幽居傲物。
顾景怡颜。
况惟解舞。
衡门重关。
思媚古人。
有怀良盘。
沉曦含辉。
芳烈如兰。
六
厥初生民。
有物有类。
自古有称。
大宝以位。
征徒式好。
俊奔攸遂。
启予有闻。
诲尔达贵。
七
达贵伊何。
天爵无荣。
浑沦大昧。
混其浊清。
毁方遯象。
遗顽履贞。
道实藏器。
景以昭形。
八
芒芒陋世。
奚兢奚错。
牧彼纷华。
委之冲漠。
漂志垂天。
矫心冯阁。
通好庄聃。
仪刑有作。
安得达人。
顾予命薄。
端嘉杂诗二十首
刘克庄（宋代）

拥旄佩印各荣华，已贵无官可复加。
若不扫门丞相府，必曾养马侍中家。
肇祀重光卷为陈冠儒题
陈履（明代）

吾宗冠儒氏，抱艺南海湄。平生学孔颜，事事余所师。

上念先德学，水木兴遐思。肇祀修明禋，甫田载营菑。

甫田日伊何，乃在宁州阳。夙世播获勤，春秋奉蒸尝。

中叶倏遘屯，膏腴日云荒。念哉慈孙怀，恻恻含辛伤。

辛伤何以为，日夕搆良图。经营理旧疆，钱镈夷榛芜。

率彼弟与昆，竭力南亩趋。吁嗟肯获心，今世谁与俱。

肯获何所希，所希黍稷馨。黍稷何以馨，藉之羞神明。

瞻彼南坑田，平秩今西成。慇勤示来昆，千秋奉粢盛。
禅人写真求赞
释正觉（宋代）

发将雪白，面作茶黄。
触动眼三角，忘言口四方。
明月松头鹤梦，香风莲底龟藏。
净极发光光自照，虚空鸟印不成章。
和陶贫士七首
苏轼（宋代）

我家六儿子，流落三四州。
辛苦见不识，今与农圃俦。
买田带修竹，筑室依清流。
未能遣一力，分汝薪水忧。
坐念北归日，此劳未易酬。
我独遗以安，鹿门有前修。
和石曼卿明河咏
苏舜钦（宋代）

八月银河好，天高夜自明。楼台通迥意，风露得馀清。

几为浮云乱，都宜小雨晴。离人强回首，耿耿邈无情。
喜雨五首
刘克庄（宋代）

巫祝呼神去，缁黄送水还。
若非宿来雨，仙圣亦惭颜。
有时吟
邵雍（宋代）

龙不冬跃，萤能夜飞。小人君子，而皆有时。
杂曲歌辞。十二月乐辞。闰月
李贺（唐代）

帝重光，年重时，七十二候回环推。天官玉琯灰剩飞，

今岁何长来岁迟。王母移桃献天子，羲氏和氏迂龙辔。
舟中题画赠钱员外仁夫致仕归吴中
储巏（明代）

清泉白石旧成邻，谡谡松风洒鬓新。
行过溪桥须稍待，长安恐有拂衣人。
节妇郑氏诗
张駥（清代）

才度春光年二十，绣帏便失鸳鸯偶。成仁祗在志能坚，取义从容名不朽。

取义成仁乐自知，贪生惜死意何为。不存白发人间老，愿损红颜地下随。

大慧早参仙女句，芳声倾动侍郎词。侍郎词赋本悠焉，仙女精神自蔼然。

阿郑品同仙女并，嗟余才短鲰生更。强将斑管指中飞，共勒贞名传德行。
句 其一
王仲嶷（宋代）

白发衰天癸，丹砂养地丁。
送梵才大师归天台
高竦（宋代）

吟指建标霞，南归继永嘉。
老禅心是佛，新句玉无瑕。
乳窦流云液，松风落粉花。
旧房间宴外，不复梦京华。
偈倾一百六十九首
释智朋（宋代）

西天此土，十万余程。
胡言易会，汉语难明。
吴江太湖笠泽虹桥诗二首 其一
范致君（宋代）

欲自荆溪泛太湖，三月风涛正可虞。却自姑苏操小艇，吴松江下买莼鲈。
元旦试笔
张昱（元代）

鸣玉趋朝已不堪，白头早赐老江南。从心所欲过八十，屈指可谈无二三。

献岁屠苏增甲子，发春萱草愿宜男。儿扶拜答乡人处，只诵犹龙惟老聃。
和吴冲卿学士省中植菊
梅尧臣（宋代）

园菓已熟实未坠，野卉已老叶未瘁。
菊丛是时方发荣，潭上篱未俱有为。
一从潭岛辅长年，一自篱根图暂醉。
今将移近省中兰，壅培早与陶潜异。
黄土肥浓沃井泉，朱栏屈曲侵阶地。
劲风不到何动摇，清露能沾谁著意。
看看重九各登高，金蕊满头无所忌。
及此频邀同舍欢，向来莫羡锺繇赐。
我家蓬藋不足云，强对嘉章颜起愧。
相见欢
朱敦儒（宋代）

深秋庭院初凉。近重阳。篱畔一枝金菊、露微黄。

鲈脍韵。橙薤品。酒新香。我是升平闲客、醉何妨。
题延平张相公庙
陈宓（宋代）

想像孤忠尚凛然，古祠何止更千年。
清标自是人难泯，不为区区一剑传。
渡浙江
陈陶（唐代）

适越一轻艘，凌兢截鹭涛。曙光金海近，晴雪玉峰高。

静寇思投笔，伤时欲钓鳌。壮心殊未展，登涉漫劳劳。
次韵二首
邓肃（宋代）

玉殿曾叨侍冕旒，才疏意广误旁求。
彙征那敢私连茹，勇退何旁在急流。
蓬荜已无原宪室，江山要饱子长游。
西庵轩槛多风月，幸子时来共茗瓯。
社鼓
陆游（宋代）

酒旗三家市，烟草十里陂。
林间鼓冬冬，迨此春社时。
饮福父老醉，嵬峨相扶持。
君勿轻此声，可配丰年诗。
闻虏人败于柘皋作口号十首
庞谦孺（宋代）

文武宣和盛两班，当时都道取燕山。
三京随手残烧尽，今日谁迎二圣还。
武夷七咏 其二 洞天
朱熹（宋代）

绝壁上千寻，隐约岩栖处。笙鹤去不还，人间自今古。
赋陈虚中振芳堂
谢薖（宋代）

青腰按节临天关，幻成圭璧惊人寰。一朝忽起枯槁想，堕作人间冰雪颜。

国香端拟避清绝，凤车安得窥幽闲。雪中长疑肌起粟，挽住直恐乘风还。

风流别乘似何逊，哦诗兴健排江山。华堂烧灯呼客醉，况引玉颊依雕阑。

广平题赋工婉媚，杜陵索句愁飞翻。山人径欲悟香寂，何当步绕横斜间。
喜雨呈吴按察
刘过（宋代）

使君人物旧乌台，天听虽高力挽回。
湖水欲平江为退，秋田未旱雨朱来。
云随黄鹤游何许，风满南楼亦快哉。
凉意入秋清可画，月岩知有桂花开。
吴道玄五云楼阁图
邓文原（元代）

观阁嵯峨起日边，春云叆叇倚层巅。天低青海一杯水，山落齐州九点烟。

百尺长松神阙外，千秋灵柏古坛前。遨游尽是蓬山侣，瑶草金芝不记年。
陈丞以南安寨上所得二诗及到龙泉闻余戍地最
赵蕃（宋代）

剪茅仍伐木，去凸亦锄坳。
响屐无惊谢，投金政拟郊。
百年终显晦，一稔在肥硗。
隐地两成隔，颓墙空长梢。
南歌子
向子諲（宋代）

江左称岩桂，吴中说木犀。水沈为骨郁金衣。却恨疏梅恼我、得为迟。

叶借山光润，花蒙水色奇。年年勾引赋新诗。应笑芗林冷淡、独心知。
消寒十咏 眉峰碧 其四 围炉
鲍之芬（清代）

裘敞山肩叠，惟拥诗肠热。宝鸭温香不敌寒，更榾柮、金炉爇。

酒暖香芬烈，茶熟烟凝结。旋贮阳和虚室春，凭它一尺门前雪。
赠净慈主人五首
陈造（宋代）

师似蜚云未定居，我方薄宦走江湖。
鼎山他日过从约，借问今犹记得无。
夜坐怀莘老司谏
秦观（宋代）

六合寥寥信茫昧，中有日月无根柢。
古往今来漫不休，青发素颜从此逝。
嗟予自少多邅回，气血未衰心已艾。
北渡长淮霜入屦，南窥禹穴尘生袂。
日凿一窍浑沌死，虽有余风终破碎。
回车复路可无缘，三问道人三不对。
登玉霄亭
曾几（宋代）

老荷君恩付赤城，瘦筇扶上玉霄亭。
悬知地接溟溟海，坐见天横两两星。
作赋兴公虚想像，谪官司户实飘零。
衰翁何幸分符竹，一览东吴未了青。
自题寿域
盛远（清代）

窣堵波成傍佛寮，钟鱼香火伴昏朝。不知一盏花前酒，谁向刘伶墓上浇？
和仲咸除知郡後雨中戏作见赠
王禹偁（宋代）

明代何人为荐雄，专城犹与众人同。
徒闻清政如黄霸，尚借绯衫似白公。
我有金章知是忝。君无银榼信为穷。
不须厌见随车雨，岁晚当期五谷丰。
夫人携家泛湖
楼钥（宋代）

三分春色二分休，始见鱼轩泛彩舟。
诸子侍行欢尽日，一翁独坐淡於秋。
满斟美酒应同醉，是处名园为少留。
阴霭在前雷雨后，特晴此日称君游。
王殿丞赴莫州日就余求钓竿数茎以往今因其使
梅尧臣（宋代）

去日觅钓竿，定能垂钓否。
若不暇钓鱼，钓竿当去取。
金陵僦舟渡江至仪真登陆 其五
汪梦斗（宋代）

风顺帆心饱，潮平棹尾收。拥书人自卧，一息到真州。
甲辰九日感事
顾祖禹（清代）

萧飒西风动客愁，携尊无处漫登楼。赭衣天地骊山道，白帢亲登易水秋。

征雁南飞无故国，啼猿北望有神州。茱萸黄菊寻常事，此日催人易白头。
吊齐斋先生尚书文节倪公
程公许（宋代）

披襟白苹风，荡桨碧澜月。
若下酒可斟，顾渚茗堪啜。
兹游足娱习，所遇皆胜绝。
四海齐斋翁，清风传奕叶。
平生心本朝，峨冠蓬怒发。
子皮五湖棹，烟波时出没。
送馀姚知县陈最寺丞
庞籍（宋代）

需头章荐重，方底诏除荣。人比鸣琴令，官参梦马卿。

菰烟吴地景，涛鹭浙江程。美政应天报，姚虞旧俗清。
赠传神庄士仪
五迈（宋代）

书工亦无数，好手不可遇。
非是画事难，难得画中趣。
况写佳士照，又不比行路。
庄生颇工此，为我扫尺素。
俨然山泽臞，诗肩瘦凫鹭。
老色虽上颜，庾尘莫能污。
生画甚迫真，余子等孩孺。
得钱散酒家，无心问婚娶。
醉被风雪欺，术招鬼神妒。
长安多贵人，朱门富纨绔。
使闻生之名，当即悬金募。
我贫亦如生，正以诗穷帮。
一画博一诗，两手相分会。
野意
陆游（宋代）

小东门外曳筇枝，白葛乌纱自一奇。
闲客消遥无吏责，茂阴清润胜花时。
茶经每向僧窗读，菰米仍於野艇炊。
便觉眼边归路近，镜湖禹庙见参差。
碇斋
李伯玉（宋代）

先生产地起风波，皆竟中流定得么。
放取断头船子去，醉眠烟雨一渔蓑。
秋江独钓
陈景融（明代）

云山万叠水烟空，白鸟飞边思莫穷。未遇君王后车载，钓丝黄叶共秋风。
金陵杂兴二百首
苏泂（宋代）

铁钱转手变铜钱，父老相传喜欲颠。
未必颍川能若此，画图随处有香烟。
静寄
林云铭（清代）

寂寂荒陬好结茅，烟霞不负旧时交。参将水月无生话，筮得天山最上爻。

客少空悬孺子榻，书多但拥放翁巢。草玄有志终须就，却懒逢人说《解嘲》。
题徂徕山人小景二幅 其一
顾清（明代）

山头已自雨霏霏，江上美人犹未归。趣放兰舟迎接取，免教云雾湿仙衣。
元里
释行海（宋代）

北山猿鹤久为邻，闲里生涯梦里人。
旅思经时偏感旧，物华今里又从新。
棹歌堤上水烟晚，笛奏江南梅柳春。
五道寂寥先辈尽，自惭无补面生尘。
齿酬唇赠
舒岳祥（宋代）

刚柔君不吐，冷热我须当。
铁石还销毁，吾今已久长。
定风波（题续宅江楼）
曾觌（宋代）

极目秋光夕照开。潮头初自海门来。杳杳江天横一线。如练。疾驱千骑鼓声催。

杰槛翠飞争徙倚。一行新雁去仍回。翠袖半空歌笑回。低映。十分沈醉劝金杯。
赠秦系征君
刘长卿（唐代）

群公谁让位，五柳独知贫。惆怅青山路，烟霞老此人。
水龙吟
曹勋（宋代）

冻云阁雨，长风送雪，万里无凝滞。斜斜整整，纯白入素，应同太始。袁巷萧条，冷光寒透，有人曾至。但圆虚上下，澄明莹洁，如□□、混元气。

时听松篁泻坠。任山川、珠联玉缀。一尘不染，一毫不现，真空妙治。祥应三白，润归多稼，已成丰岁。待收拾大翁，茶盐贺喜，兴村东醉。
清平乐 寿内
韩奕（元代）

炉烟拂拂。生愿长同室。还度新腔调旧瑟。四十三年今日。当初黄卷相逢。后来红线相从。此去白头相守，榴花无限薰风。
挽宁宗皇帝章六首
王迈（宋代）

圣化调新瑟，仁师慰望霓。
方还直全璧，旋复禹玄圭。
声教恢邹鲁，威灵畅女鞮。
浯碑堪恨处，圣寿不天齐。
颂古四首 其二
释休（宋代）

净裸裸，赤洒洒。没可把喏，可知礼也。
王宣甫求崇斋扁榜仍索诗转庵之作先成即次韵为寄
许及之（宋代）

圣门教人亦多术，由也升堂未入室。颜虽在寝犹仰高，火就水流随燥湿。

但见终日不违愚，岂知庶几介如石。陶溪昨以崇名斋，欲予隶古诗记实。

今晨忽见转庵作，名与诗高同起日。崇斋少学用心苦，晚乃一扫科举习。

霜降自然知水落，道损都忘为学益。一从崇卑悟师说，心已沈酣全体易。

书扁外和转庵诗，不待形容有润色。忆昨尊公期类予，似我颛愚有何获。

老惭才衰惟钝迟，感君肯赴同襟期。闭关却埽门植榆，不妨倡和来埙篪。
黄杨生拳石间王彦材以为赠且赋之走命曰孤山贞干次韵以酬
薛季宣（宋代）

孤山有贞干，不比寻常木。蟠根怪石巅，亭亭自生育。

百物进相怪，位闰知蹙缩。散叶傲风霜，樛木外林樕。

琴桐峄之阳，逍遥两俱足。夸父徒我庭，如仁示其目。

股掌玩何言，遂可移风俗。
藤龛
释鉴（宋代）

萝居空未久，谁能继其踪。
寥寥岩畔月，千古属和公。
离居夜雨，奉寄李京兆
钱起（唐代）

永夜不可度，蛩吟秋雨滴。寂寞想章台，始叹云泥隔。

雷声匪君想，犹时过我庐。电影非君烛，犹能明我目。

如何琼树枝，梦里看不足。望望佳期阻，愁生寒草绿。
寒夜
殷尧藩（唐代）

云冷江空岁暮时，竹阴梅影月参差。鸡催梦枕司晨早，

更咽寒城报点迟。人事纷华潜动息，天心静默运推移。

凭谁荡涤穷残候，入眼东风喜在期。
僧问四宾主因而有颂颂之
释重顯（宋代）

如何是宾中主。云兆分其五，
又曰引。〔颂〕宾中之主，
玄沙猛虎。半合半开，
唯自相许。
绝句九首 其七
张耒（宋代）

读书老眼苦眵昏，茗饮无端遣梦魂。到处相逢真可喜，祇应酒是好知闻。
宝林寺作
徐浩（唐代）

兹山昔飞来，远自琅琊台。孤岫龟形在，深泉鳗井开。

越王屡登陟，何相传词才。塔庙崇其巅，规模称壮哉。

禅堂清溽润，高阁无恢炱。照耀珠吐月，铿轰钟隐雷。

揆余久缨弁，末路遭邅回。一弃沧海曲，六年稽岭隈。

逝川惜东驶，驰景怜西颓。腰带愁疾减，容颜衰悴催。

赖居兹寺中，法士多瑰能。洗心听经论，礼足蠲凶灾。

永愿依胜侣，清江乘度杯。
银潢
孙原湘（清代）

红楼隔雨似潇湘，梅额才呈半面妆。绝不抬头心自会，早知着眼愿都偿。

云行水上原无迹，风过花中已得香。脩到神仙夫妇分，未妨长县隔银潢。
始发鄂渚寄表臣二首
刘禹锡（唐代）

祖帐管弦绝，客帆西风生。回车已不见，犹听马嘶声。

晓发柳林戍，遥城闻五鼓。忆与故人眠，此时犹晤语。
道堂以梅女屏
姜特立（宋代）

岁寒三友要君知，不比凡花儿女姿。
颇爱槎枒却高古，正嫌纠女玷幽奇。
豪夸何用锦为障，潇洒须添露作帷。
可是道人多事在，横斜请看昔贤诗。
沁园春·飞雨一番
陈德武（宋代）

飞雨一番，杜宇数声，东君又回。对花垂粉泪，舟移洛甫，柳眉颦黛，马走章台。南架海棠，北窗红药，都是当年手自裁。伤离别，想今朝去也，明日重来。轩车且莫相催。待细把衷肠诉此怀。这画阑六曲，懒和月倚，朱帘十二，不与风开。青杏园林，朱樱酪酒，争似和羹雪後梅。那时节，好都将心事，分付多才。
小三洞
于石（宋代）

四山回合响幽泉，古木苍藤路屈盘。
一局残棋双鹤去，石屏空倚白云寒。
登龙山绝顶望太湖
吕高培（清代）

爱山亦爱湖，停策展孤眺。晴光媚川渚，层波荡岩峭。

上下抱清辉，空涧尽回曜。一览三万顷，讵谓尽其妙。

远峰七十二，峰峰可长啸。恨无垂天翼，冲举历云峤。

心目两弃捐，冥观得大要。激发既无名，因依俱免诮。

所嗟进德难，未敢习渔钓。古今亦已殊，旷怀庶同调。
偈颂一百三十六首
释惟一（宋代）

夏热乘凉，冬寒向火。
自古自今，总恁么过。
不知二祖立雪齐腰，毕竟图个什么。
以吾之不可，学柳下惠之可。
糟蟹六言二首
杨万里（宋代）

别业抛离水国，失身堕在糟丘。
莫笑草泥郭索，策勋作醉乡侯。
风雩亭词
张栻（宋代）

眷麓山之面隩有弦诵之一宫。郁青林兮对起，
背绝壁之穹隆。独樵牧之往来，
委榛莽其蒙茸。试芟夷而却视，
翕众景之来宗。擢连娟之修竹，
森偃骞之乔松。山靡靡以旁转，
谷窈窈而潜通。翩两翼兮前张，
拥千麾兮后从。带湘江之浮渌，
矗远岫兮横空。何地灵之久閟，
昉经始乎今公。怳栋宇之宏开，
列阑楯之周重。抚胜概以独出，
信兹山之有逢。予揆名而诹义，
爰远取於舞雩之风。昔洙泗之诸子，
侍函丈以从容。因圣师之有问，
各跽陈其所衷。独点也之操志，
与二三子兮不同。方舍瑟而铿然，
谅其乐之素充。味所陈之纡余，
夫何有於事功。盖不忘而不助，
示何始而何终。于鸢飞而鱼跃，
实天理之中庸。觉唐虞之遗烈，
俨洋洋乎目中。惟夫子所与，
岂虚言之是崇。嗟学子兮念此，
遡千载以希踪。希踪兮奈何，
盍务勉乎敬恭。审操舍兮斯须，
凛戒惧兮冥蒙。防物变之外诱，
遏气羽之内讧。浸私意之脱落，
自本心之昭融。斯昔人之妙旨，
可实得於予躬。循点也之所造，
极颜氏之深工。登斯亭而有感，
期用力於无穷。
谢圆机灵山芍药
晁说之（宋代）

灵山芍药谁销得，我是灵山授记人。
贪蝶惏蜂莫来到，更须作供老夫身。
江行再用前韵
张孝祥（宋代）

泽畔行吟我独醒，归程不计短长亭。西风送浪头头白，芳草随长段段青。

昨夜疏篷犹窘雨，今朝严鼓欲侵星。无长去唤华容宰，画我江行作小屏。
初成遗老斋二首 其二
苏辙（宋代）

旧说颍川宜老人，朱樱斑笋养闲身。无心已绝衣冠念，有眼不遭车马尘。

青简自书遗老传，白须仍写去年真。斋成谩作笑谈主，已是萧然一世宾。
洪都病中口占
吴泳（宋代）

去年舆疾上洪州，百感婴怀又怕秋。
病体不因衰后觉，宦情谁向死前休。
乞身已晚荒三径，葬子无期负一丘。
造物傥从心所欲，乐天知命更何求。
诗九首托南剑刘教寻亦周墓焚之
赵文（宋代）

妻子相宽亦偶然，老人何用许悲煎。
沉忧若解令人死，何至相疏十八年。
颂古三十一首
释玿（宋代）

我手何似佛手，堪笑紫湖养狗。
撞著焦尾大虫，性命输他一口。
寄徐丞
赵师秀（宋代）

病不窥园经一月，更无人迹损青苔。
池禽引子衡鱼去，野蔓开花上竹来。
亦欲鬓毛休似雪，争如丹汞只为灰。
秋风昨夜吹寒雨，有梦南游到海回。
送杰上人归成都
陆游（宋代）

锦城一别鬓成丝，今日山阴送杰师。
乱絮飞花扑行路，正如东郭放船时。
新城道中二首
苏轼（宋代）

东风知我欲山行，吹断檐间积雨声。
岭上晴云披絮帽，树头初日挂铜钲。
野桃含笑竹篱短，溪柳自摇沙水清。
西崦人家应最乐，煮芹烧笋饷春耕。

身世悠悠我此行，溪边委辔听溪声。
散材畏见搜林斧，疲马思闻卷旆钲。
细雨足时茶户喜，乱山深处长官清。
人间岐路知多少，试向桑田问耦耕。
风入松·朝云不改旧时颜
朱彝尊（清代）

朝云不改旧时颜，飞下屏山。
严城乍报三通鼓，何繇得遮梦重还。
露叶犹闻响屧，风帘莫碍垂鬟。
簪花小字箧中看，别思回环。
穿针纵有他生约，怅迢迢路断银湾。
锦瑟空成追忆，玉箫定在人间。
岁晚幽兴
陆游（宋代）

短鬓元知不久青，况开九帙数余龄。
全家共保一忍字，累世相传三住铭。
时泛孤舟过梅市，却穿双屩上兰亭。
拥炉莫恨无僧在，满院松风要细听。
谒蒋帝祠过钟山下二首 其二
张耒（宋代）

溶溶野水戏凫鹥，垄麦初长午景迟。尽日绿杨閒照水，临风自爱好腰支。
上巳日园梅始盛开
王跂（明代）

此日常年桃李开，冰蕤初发见溪梅。
也知清好鹭鸶伴，要等风流燕子来。
待月闲情但孤飒，下风小立每迟回。
落英正想孤山道，一尺裙腰厚处埋。
从猎三首
韩偓（唐代）

猎犬谙斜路，宫嫔识认旗。马前双兔起，宣尔羽林儿。

小镫狭鞦鞘，鞍轻妓细腰。有时齐走马，也学唱交交。

蹀躞巴陵骏，毰毸碧野鸡。忽闻仙乐动，赐酒玉偏提。
偈颂三十四首
释如净（宋代）

云散秋空，即心见月。
家家门前照明月，处处行人共明月。
骑鲸捉月，撑船载月。
忽然月落夜沈沈，笑杀胡僧齿门缺。
送张仲仪四首
邢侗（明代）

九重严召动千官，五岭流人鬓渐残。
可笑张兄与邢弟，对床时把剑书看。
彭湖道中杂书五首
方回（元代）

每逢田野老，定胜市廛人。
虽复语言拙，终然怀抱真。
如何官府吏，专欲困农民。
初止毂下车马羸惫
宋庠（宋代）

九衢横骛遍骖騑，晓日浮云万盖迷。借问东京朱伯厚，一车何苦日奔驰。
新春风雨次陆北岩韵三首 其三
陶宗仪（明代）

鸟车载鬼过遥天，白雨淋浪杂翠烟。喜咏久无工部老，祷祈未用玉堂仙。

世情简淡非今日，春色凄迷似去年。风景不殊乡邑远，梦归夜夜浙江船。
早梅
齐己（唐代）

万木冻欲折，孤根暖独回。
前村深雪里，昨夜一枝开。
风递幽香出，禽窥素艳来。
明年如应律，先发望春台。
桂隐纪咏·抚鹤亭
张镃（宋代）

立缟芳桂阴，置汝固已当。
他年莫姓丁，止厕子侄行。
宿僧房 其二
袁宏道（明代）

东去交多少，南询兴有无。高天鸿鹄举，世路马牛呼。

骚雅命难达，江湖迹易孤。步兵虽嗜酒，倘亦恨穷途。
蜡梅
周密（宋代）

蜡本花所作，作花应更香。月参无味禅，不作有色妆。

未知香山白，何似江夏黄。坐令彼粲者，难擅春风场。
翠岩寺在碧云左障蔽高崖层巘中最为幽绝余每过必留浃旬
胡应麟（明代）

碧云既钜丽，香山亦宏敞。翠岩蔽层巘，车马或希往。

曰余负奇癖，一一恣探赏。群峰障谷口，弥望悉林莽。

谽谺一线入，仄径若指掌。危梯屡攀蹑，乔木时偃仰。

阴崖伏空洞，阳峤入宏敞。俯窥地欲穷，上陟天转朗。

楼台互回合，金碧时惝恍。虚檐织蛸蟏，画壁森罔两。

绳床败叶积，禅堂坏苔长。悠悠石火身，兀兀挂世网。

向暮聊独唫，徘徊发深想。
送郑编修
姚勉（宋代）

文章得印天尝靳，家世传灯古亦疏。幸甚迁能紬石室，惜哉昶亦误银车。

君今自是人龙子，名复高横荐鹗书。读饱邺侯三万轴，放高通德旧门闾。
题武陵洞五首
曹唐（唐代）

此生终使此身闲，不是春时且要还。

寄语桃花与流水，莫辞相送到人间。

溪口回舟日已昏，却听鸡犬隔前村。

殷勤重与秦人别，莫使桃花闭洞门。

却恐重来路不通，殷勤回首谢春风。

白鸡黄犬不将去，且寄桃花深洞中。

桃花夹岸杳何之，花满春山水去迟。

三宿武陵溪上月，始知人世有秦时。

渡水傍山寻绝壁，白云飞处洞天开。

仙人来往无行迹，石径春风长绿苔。
过墓邻僧寺
卫宗武（宋代）

一见说交情，僧醪为客斟。
溪山衔落照。杉竹聚清阴。
日对画图轴，风生琴筑音。
意行行不足，逸兴对高吟。
观书有感·其一
朱熹（宋代）

半亩方塘一鉴开，天光云影共徘徊。
问渠那得清如许？为有源头活水来。(那 通：哪)
程宰虞簿和县庠老桂诗见贻再赋以谢
曹彦约（宋代）

风流人物冠瀛寰，折桂曾惊咫尺颜。
肯赋摽梅深有味，已标仙籍正相关。
一枝笑入弦歌里，千古名传俎豆间。
欲搅枯肠追妙语，飞来双鹤杳难攀。
与李潭州椿寿翁五首 其四
赵蕃（宋代）

万里沅湘路，千年贾屈文。迹同探禹穴，心每望尧云。

未说渺茫隐，长思矍铄勋。不应迷出处，四十畏无闻。
寄谢周子开
赵蕃（宋代）

四益堂中四益碑，南轩文字述家规。
殷勤打寄非无益，从此折肱当得医。
题灞西骆隐士
许浑（唐代）

磻溪连灞水，商岭接秦山。青汉不回驾，白云长掩关。

雀喧知鹤静，凫戏识鸥闲。却笑南昌尉，悠悠城市间。
琴调相思引 题百福老人蓝笔画兰
顾太清（清代）

同心芳草淡青钩。艳过春花冷过秋。翰林学士，画意本清幽。

神过倩人题好句，生绡尚有暗香留。老人名字，千古足风流。
雨后环波亭次韵四首·次维得禽字韵
曾巩（宋代）

丹杏一番收美实，绿荷无数放新花。
西湖雨后清心目，坐到城头泊暝鸦。
镇海楼远眺
刘敦元（清代）

高阁星河近，登临万峰屯。云光连岸失，海势挟山奔。

终古此潮汐，双丸自吐吞。茫茫抚身世，鸥鸟起沙村。
山居即事
何梦桂（宋代）

分得南窗与世违，坐消白昼乐清时。楼头秋意一声笛，镜里岁清双鬓丝。

绿水放教通竹径，清风招不下梧枝。心期自得难为说，白鸟青山是己知。
谨次府判朝议江公之韵·道中二首
陈邦庆（宋代）

未分中厚长夜曼，果闻胡虏胆行寒。
乾坤正赖英豪整，肯赋诗人行路难。
大旱小雨
项安世（宋代）

稍觉丝丝来万弩，如闻隐隐动千军。
夜窗一霎聊堪睡，未救田家卒岁勤。
枯吟以百韵见投答此短章
释今无（明代）

跋涉春山不易行，慈严咫尺碧云声。韵投百字天孙锦，气落千云雁翅城。

通札未曾三易席，无禅真愧此时名。肝肠君亦焚如火，话彻寒更见此情。
维扬姜、张二友浮海来晤，赋赠
张煌言（明代）

广陵春拥雪涛来，万里江声亦壮哉！忽讶龙文临越峤，何须骏价起燕台！

阴符欲捲沧溟阔，借箸能令瘴疠开！帝室至今还卜猎，飞熊好待后车回。
疏影 王元章墨梅图
张翥（元代）

山阴赋客。怪几番睡起，窗影生白。缥缈仙姝，飞下瑶台，淡伫东风颜色。微霜恰护朦胧月，更漠漠、暝烟低隔。恨翠禽、啼处惊残，一夜梦云无迹。惟有龙煤解染，数枝入画里，如印溪碧。老树枯苔，玉晕冰圈，满幅寒香狼藉。墨池雪岭春长好，悄不管、小楼横笛。怕有人、误认真花，欲点晓来妆额。
舒二过饮江斋
金德嘉（清代）

郁郁园中花，粼粼水底石。秋风吹夕阳，照此邂逅客。

草阁步徘徊，佳期良不易。矫首望青冥，眷言怀曩昔。

悠悠千载间，寂寥扬子宅。俯听寒螀声，仰视浮云白。

清尊琥珀光，且当共今夕。
戏题风乞儿扇
吕惠卿（宋代）

无人肯作除非乞，没药堪医最是风。求乞害风都占断，算来世上少如公。
赠叶少敏
项安世（宋代）

绛蜡高然玉粟花，眉间喜色见宜家。
银河已报桥成鹊，宝镜遥知鬓画鸦。
柳外月圆人渐好，洞中桃出路非赊。
从今莫作悲秋赋，直自安仁鬓未华。
宝安八景诗 其六 靖康海市
陈靖吉（明代）

滔天腥浪如天来，蛮烟瘴雾拨不开。江神无计役风伯，致使蜃气成楼台。

长桥复道千万丈，车盖人马相来往。须臾水天同一色，落日照篷渔歌唱。
元日次林宗伯先生韵 其一
李孙宸（明代）

龙飞六载开新朔，半百浮生又见春。家在青山常有梦，身婴紫见漫随人。

莺知节候迁乔早，梅濯冰霜著意新。最是旧京风物好，可容追赏共芳辰。
小重山（汤）
王安中（宋代）

重举金猊多炷香。仙方调绛雪，坐初尝。醉鬟娇捧不成行。颜如玉，玉碗共争光。

飞盖莫催忙。歌檀临阅处，缓何妨。远山横翠为谁长。人归去，余梦绕高唐。
次韵祝通直甘露诗二首 其一
慕容彦逢（宋代）

圣心天意两无违，露洒文昌若应机。甘自蜜房分瑞液，莹疑蟾窟借圆辉。

遍装丛柳春争丽，高应晴空午不晞。岂止臣民胥鼓舞，故应殊裔亦心归。
安乐窝三首
裘万顷（宋代）

天阙飞来三大字，云山留住一閒身。
老仙驾鹤蓬莱去，丹灶而今属后人。
入蜀先寄青城张遨先生
赵抃（宋代）

踰年青社得徘徊，一日皇华下诏催。蜀道五千驰驿去，秦关百二拂云开。

不同参政初时入，也似尚书两度来。到日先生应笑我，白头犹自走尘埃。
温陵吴氏瓠斋 其三
余谦一（宋代）

诗记断壶秋半，易占硕果春先。粒许中间种子，乾坤生意无边。
应制作潇湘八景 其四 江天暮雪
朱同（明代）

严风凛冽云垂地，远岫平林失苍翠。冯夷剪水作飞花，一色迷漫满天际。

孤舟钓缗昏未收，蓑衣清兴胜狐裘。三白但有丰年兆，一身饥寒何足忧。
缘识
宋太宗（宋代）

春长秋风败黄叶，白发老人慵把镊。
光景如箭亦如飞，我不聪明贤者说。
知近知深知更远，善缘恶境勿交涉。
勿交涉，语重叠，
古往今来闲日月。
寿翁漕
潘牥（宋代）

搀先三日上元前，天产皇家间世才。
台阁久倾红药赋，山川聊为锦衣回。
地分八群尊威节，天遣千花献寿杯。
只恐金瓯名不掩，使星归处是三台。
早朝
殷尧藩（唐代）

曙钟催入紫宸朝，列炬流虹映绛绡。天近鳌头花簇仗，

风低豹尾乐鸣韶。衣冠一变无夷俗，律令重颁有正条。

昨日钟山甘露降，玻璃满赐出宫瓢。
赤嵌竹枝词 其二
孙霖（清代）

四季番花总是春，牙蕉香檨满盘新。投来更有菩提果，清供幽斋悟净因。
陈少卿第一百二十六
文天祥（宋代）

卿月升金掌，老气横九州。
前辈复谁纪，吾道长悠悠。
夔路十贤 寇莱公
王十朋（宋代）

莱公经济业，志在巴东诗。斯人不复见，亭上秋风悲。
鄂州南楼
范成大（宋代）

谁将玉笛弄中秋？黄鹤归来识旧游。
汉树有情横北渚，蜀江无语抱南楼。
烛天灯火三更市，摇月旌旗万里舟。
却笑鲈乡垂钓手，武昌鱼好便淹留。
射鹰行
许及之（宋代）

圣作桑弧男子志，矢人伤人岂吾事。五陵少年狭斜游，柘弹金丸矜垩鼻。

一朝折节臂良弓，腰身不动马如风。背弯团月无留意，秃鸧老鹰应弦坠。

书生忍饥犹努力，夜夜孤灯腕寒石。等閒拓手石五馀，真是无心事书策。

诗书岂不关时须，寄语悠悠年少儿。一鹰一兔寻常事，正要尺箠鞭羌夷。
题县八景 其二 仓冈夕照
卢宅仁（明代）

返照半入江，林樾带暝色。阳乌西岭奔，群动亦将息。

钟声隐翠微，渔火见昏黑。民力耕鉴馀，相忘乎帝力。
闺情集句四首 其一
刘芳节（明代）

绿惨双蛾不自持，晓庭和露折残枝。长疑好事皆虚事，莫遣佳期竟后期。

旧曲听来犹有恨，柔肠结尽转相思。遥知更有难忘处，射雉春风得意时。